- తయారీ, ప్రాసెసింగ్‌, పంపిణీ,
దిగుమతులపై కూడా ఎఫ్‌ఎస్‌ఎస్‌ఏఐ నిషేధం
          న్యూఢిల్లీ: అనుమతి పొందిన తొమ్మిది మ్యాగీ ఉత్పత్తులను దేశ వ్యాప్తంగా ఉపసంహరించుకొని వాటిని వెంటనే మార్కెట్ల నుంచి వెనక్కి తెప్పించాలని 'భారత ఆహార భద్రత, ప్రమాణాల ప్రాధికారిక సంస్థ' (ఎఫ్‌ఎస్‌ఎస్‌ఏఐ) నెస్లే సంస్థకు ఆదేశాలు జారీ చేసింది. మ్యాగీ ఉత్పత్తులలో మానవులకు హాని కలిగలించే ప్రమాదకరమై రసాయన ధాతువులు ఉన్నందునే వాటిని నిషేధిస్తున్నట్లు వెల్లడించింది. దేశ వ్యాప్తంగా మ్యాగీ న్యూడుల్స్‌ విక్రయాలను తాత్కాలికంగా నిలిపివేసి వాటిని వెనక్కి పిలిపించాలని నెస్లే సంస్థ స్వీయ నిషేధపు నిర్ణయం తీసుకున్న కొన్ని గంటల వ్యవధిలోనే 'ఎఫ్‌ఎస్‌ఎస్‌ఐ' నిషేధపు ఉత్తర్వులు జారీ అవ్వడం విశేషం. ఈ ఆదేశాలు వెలువడిన క్షణం నుంచి ఎలాంటి మ్యాగీ ఉత్పత్తుల తయారీని, ప్రాసెసింగ్‌ను, దిగుమతులను, పంపిణీ, అమ్మకాలను నిర్వహించవద్దంటూ ఎఫ్‌ఎస్‌ఎస్‌ఏఐ ఆదేశాలు జారీ చేసింది.ఇటీవల మ్యాగీ ఉత్పత్తుల విషయంలో వస్తున్న వార్తల నేపథ్యంలో దేశ వ్యాప్తంగా వినియోగదారుల నమ్మకం కొంత సడలిందని దీనిని నిలబెట్టుకొనేందుకు గాను తాము మ్యాగీ న్యూడుల్స్‌ ఉత్పత్తులను ఉపసంహరించుకుంటున్నట్లు సంస్థ సీఈవో పాల్‌ బుల్కే తెలిపారు. అయితే మ్యాగీ న్యూడుల్స్‌లో హాని కలిగించే సీసం గానీ మోనో సోడియం గ్లూటమిన్‌ (ఎంఎస్‌జీ) వంటి రసాయన ధాతువులు ఉన్నట్లు అంగీకరించమని ఆయన తెలిపారు. మ్యాగీ న్యూడుల్స్‌పై నెలకొన్న గందరగోళ పరిస్థితి నుంచి భారత వినియోగదారులకు స్పష్టత ఇచ్చేందుకే తాము మ్యాగీ ఉత్పత్తులను వెనక్కి తీసుకుంటున్నట్లు ఆయన వివరించారు.
దేశ వ్యాప్తంగా మ్యాగీ న్యూడుల్స్‌ పరీక్షలకు ల్యాబ్‌లలో ఉన్న ప్రమాణాలలో తేడా కారణంగానే ప్రస్తుత గందరగోళ పరిస్థితి నెలకొని ఉంటుందని నెస్లే సంస్థ సీఈవో పాల్‌ బుల్కే అభిప్రాయపడ్డారు. లాభాల కోసం పెట్టుబడిదారులు ఎంతకైనా తెగిస్తారన్న విషయం మ్యాగీ ఉదంతంతో మరోమారు నిరూపితమైంది. చిన్నపిల్లల జీవితాలతో చలగాటమాడే చర్యలకు పాల్పడి కూడా నెస్లే కంపెనీ సీఈవో తమ ఉత్పత్తి మంచిదేనంటూ బుకాయిండంపై అందరూ ఆశ్చర్య వ్యక్తం చేస్తున్నారు. దేశంలోనే మొట్టమొదటి సారిగా ల్యాబ్‌ రిపోర్టులు రాకమునుపే తెలంగాణ ప్రభుత్వం మ్యాగీపై నిషేధం విధించింది. ఫలితాలు వచ్చేందుకు ఇంకా రెండు రోజుల సమయం పట్టనున్నప్పటికీ ప్రజల ఆరోగ్యం దృష్ట్యాఈ నిర్ణయం తీసుకున్నట్లు అధికారులు తెలిపారు. కాగా శఆంధ్రప్రదేశ్‌లో కూడా మ్యాగీ న్యూడుల్స్‌పై తాము నిషేధం విధిస్తున్నట్లు ఆ రాష్ట్ర అధికారులు తెలిపారు.
మీ స్నేహితులకు రికమెండ్ చెయ్యండి